Agnė Jagelavičiūtė

Mokslai

Mokėsi Kauno „Aušros“ gimnazijoje, priklausė Mokinių tarybai. Baigė Vilniaus dizaino kolegijos drabužių dizaino studijas, o vėliau Vilniaus dailės akademijoje apsigynė tapybos bakalauro diplomą.

Šeima

Buvo dukart ištekėjusi. Pirmasis vyras – verslininkas Vytautas Martinaitis, antrasis – verslininkas Mantas Volkus, su kuriuo susilaukė sūnaus Leono, 2019 m pranešė apie antrąsias skyrybas. Prieš ištekėdama už antrojo vyro ketverius metus draugavo su teatro režisieriumi Oskaru Koršunovu.

Karjera

2002 metais dalyvavo pirmajame Lietuvoje realybės šou „Akvariumas“. Būdama antrojo kurso studentė, apsigyveno stikliniame name prie prekybos ir pramogų centro „Akropolis“, Vilniuje, kur kartu su kitais dalyviais buvo stebima 24 valandas per parą. Nors realybės šou Agnei Jagelavičiūtei laimėti nepavyko (liko antra), po realybės šou sulaukė pasiūlymo prisijungti prie „TV Pagalbos“ komandos. Prie socialinės dokumentikos laidos Agnė Jagelavičiūtė dirbo 5 metus su dviem trumpomis pertraukomis.
2014 m. Agnė Jagelavičiūtė pristatė stiliaus konsultacijų portalą internetu www.StiliuSOS.lt. Šioje platformoje kiekvienas žmogus gali kreiptis į stilistą su stiliaus klausimais ir gauti išsamią arba trumpą konsultaciją per 24 valandas. 2016 m. ši platforma prasiplėtė iki elektroninės parduotuvės, kurioje įsikūrė stilistų atrinkti Lietuvoje bei Europoje žinomi prekių ženklai, parduotuvės ir butikai.
2015 m. gegužės mėnesį buvo pristatytas pirmasis „Virtuvės mitų griovėjų“ (VMG) mados žurnalo „VMG Ikona“ numeris, kurio vyriausiąja redaktore tapo Agnė Jagelavičiūtė. Pirmojo leidinio tiražas – 20 000, dėl didelės paklausos po kelių savaičių išleista dar 10 000 žurnalo kopijų. Vėliau žurnalas pervadintas į „Aš Ikona“, leidžiamas kas ketvirtį. Kartu su žurnalu buvo pristatytos ir „Aš Ikona“ darbo knygos. Kasmet žurnalo gimtadienio proga rengiamas pramogų pasaulio žvaigždes suburiantis renginys. 2018 m. rugsėjį paliko „Aš Ikona“ žurnalo vyriausiosios redaktorės pareigas. 
2018 m. vasarą Agnė Jagelavičiūtė tapo žurnalo „L‘Officiel“ bendraturte ir vyriausiąja šio leidinio Lietuvoje redaktore.
2017 m. pavasarį Agnė Jagelavičiūtė pristatė pirmąją savo suknelių kolekciją pavadinimu VIENA – tai 46 vieno modelio suknelės, kurių kiekviena yra iš skirtingo audinio, todėl yra vienetinė. Pirmoji kolekcija buvo išpirkta per mėnesį. 2018 m. vasarą ji išleido antrąją suknelių kolekciją pagal tą patį konceptą – 42 to paties modelio suknelės, tačiau kiekvienos iš jų audinys yra unikalus.
2017–2018 m. populiarėjant „Facebook“ bei „Instagram“ Agnė Jagelavičiūtė tapo viena iš labiausiai sekamų Lietuvos žymių žmonių socialiniuose tinkluose. 
2018 m. rudenį Agnė Jagelavičiūtė paliko „Aš ikona“ vyriausios redaktorės pareigas ir tapo mados ir grožio žurnalo „L‘Officiel“ vyriausioji redaktorė bei bendraturtė Lietuvoje.   
Agnė Jagelavičiūtė prisideda prie labdaringų veiklų bei įvairių socialinių akcijų. 2013 metais vykusio BTV paramos koncerto paminėti „Raudonos nosies dieną“ metu (BTV „Raudonos nosies diena“ yra skirta padėti skurdžiai gyvenančioms šeimoms) pažadėjo, kad jeigu bus surinkta didelė pinigų suma – ji nusiskus plaukus. Sumai pasiekus daugiau nei 230 tūkst. litų, A. Jagelavičiūtė tiesioginio eterio metu nusiskuto plaukus vardan geranoriškų tikslų.
Moteris taip pat kuria drabužius teatrui ir kinui. 2011 metais Mariaus Ivaškevičiaus pjesei „Išvarymas“ Agnė Jagelavičiūtė sukūrė drabužius, 2012 m. ji prisidėjo prie spektaklio „Saulės smūgis“ aktorių įvaizdžio kūrimo. Vėliau moteris debiutavo kine – jai buvo patikėta kurti režisieriaus Romo Zabarausko filmo „We Will Riot“ („Streikas“) bei Donato Ulvydo režisuotai lietuvių romantinei komedijai „Valentinas vienas 2“ aktorių įvaizdį.
Agnė Jagelavičiūtė yra išleidusi tris kulinarines knygas, vedė televizijos laidas: infošou „Paparacai.lt“, „Aš stilistas“, „Žvaigždutės“, pokyčių laidą „Grožio fabrikas“. Dalyvavo daugelyje kitų projektų.

Knygos

Kulinarinė knyga „Pasimatykime virtuvėje“, 2010
Receptų knyga „Mažos nuodėmės taisyklė: kaip valgyti viską ir nestorėti“, 2015
Kulinarinė ir receptų knyga „Gal pavalgom?“, išleista kartu su „Virtuvės mitų griovėjų“ idėjiniu lyderiu Alfu Ivanausku, 2017